b'\n_START_ARTICLE_\nNik\xc3\xb3laos Mikhaloliakos\n_START_SECTION_\nBiografia\n_START_PARAGRAPH_\nMikhaloliakos estudi\xc3\xa0 a la Universitat d\'Atenes, on es llicenci\xc3\xa0 en Ci\xc3\xa8ncies Matem\xc3\xa0tiques. Est\xc3\xa0 casat amb Eleni Zar\xc3\xbalia, anomenada l\'Eva Braun grega, amb qui fa 25 anys que \xc3\xa9s casat, i amb qui t\xc3\xa9 una filla: Ur\xc3\xa0nia Mikhaloliaku. Tant la seva dona com la seva filla s\xc3\xb3n tamb\xc3\xa9 membres d\'Alba Daurada. Mikhaloliakos \xc3\xa9s germ\xc3\xa0 de Takis Mikhalolias, prominent advocat grec conegut pel cas Koskotas i que en algunes ocasions ha defensat membres del partit del seu germ\xc3\xa0.\n_START_SECTION_\nActivitat pol\xc3\xadtica\n_START_PARAGRAPH_\nAmb 16 anys ja fou membre del partit "4 d\'agost", una organitzaci\xc3\xb3 fundada pel te\xc3\xb2ric del neofeixisme grec Kostas Plevris el 1969 i que intentava restablir a Gr\xc3\xa8cia un r\xc3\xa8gim com l\'instaurat per Ioannis Metax\xc3\xa0s el 4 d\'agost de 1936 i que signific\xc3\xa0 el comen\xc3\xa7ament del per\xc3\xadode feixista a Gr\xc3\xa8cia. Simult\xc3\xa0niament compaginava aquesta activitat amb la seva participaci\xc3\xb3 com a membre dels comit\xc3\xa8s de la lluita dels unionistes (ESEA), nacionalistes grecs que lluitaven per l\'annexi\xc3\xb3 de Xipre a Gr\xc3\xa8cia._NEWLINE_El juliol de 1974 fou arrestat per participar en les manifestacions de protesta per la invasi\xc3\xb3 turca de la zona nord de Xipre i el desembre de 1976 fou detingut per participar en les agressions als periodistes que informaven sobre el funeral del torturador del r\xc3\xa8gim dels coronels Ev\xc3\xa0nguelos Mal\xc2\xb7lios. Entr\xc3\xa0 a la pres\xc3\xb3 de Koridal\xc2\xb7los, on hi estigu\xc3\xa9 dos mesos, per\xc3\xb2 no arrib\xc3\xa0 a ser jutjat. M\xc3\xa9s endavant entr\xc3\xa0 a l\'ex\xc3\xa8rcit i acab\xc3\xa0 formant part del cos de paracaigudistes. _NEWLINE_Poc despr\xc3\xa9s fou detingut de nou per participar en activitats subversives i fou internat en una pres\xc3\xb3 militar. El gener de 1979 torn\xc3\xa0 a ser detingut i fou sentenciat a 13 mesos de pres\xc3\xb3 militar per possessi\xc3\xb3 d\'armes i d\'explosius; l\'estiu d\'aquell mateix any fou alliberat. Hi ha testimonis que en les seves declaracions don\xc3\xa0 els noms dels seus col\xc2\xb7laboradors, que foren condemnats a penes d\'entre 5 i 12 anys, mentre que la seva es redu\xc3\xad a 13 mesos._NEWLINE_Despr\xc3\xa9s es reincorpor\xc3\xa0 a l\'ex\xc3\xa8rcit, per\xc3\xb2 a les acaballes de 1980 l\'abandon\xc3\xa0 per centrar-se en les seves activitats pol\xc3\xadtiques. El 1984 fou escollit l\xc3\xadder de les joventuts del partit EPEN de Guiorguios Papadopulos i aconsegu\xc3\xad que aquella formaci\xc3\xb3 d\'ultra-dreta obtingu\xc3\xa9s el 8% dels vots a les eleccions a la regi\xc3\xb3 d\'\xc3\x80tica. Malgrat aquell triomf, tres mesos despr\xc3\xa9s abandon\xc3\xa0 el partit per conflictes amb la jerarquia. Dos anys m\xc3\xa9s tard reprengu\xc3\xa9 el projecte Alba Daurada, que ja havia iniciat el 1980, i el project\xc3\xa0 a l\'escena pol\xc3\xadtica nacional._NEWLINE_Des d\'aleshores Mikhaloliakos ha estat el l\xc3\xadder del partit, que ha dirigit amb m\xc3\xa0 de ferro. Alhora que lidera pol\xc3\xadticament Alba Daurada, Mikhaloliakos tamb\xc3\xa9 escriu llires, com col\xc2\xb7leccions de poemes (La confessi\xc3\xb3 d\'un nacionalista), assajos pol\xc3\xadtics (Per una gran Gr\xc3\xa8cia en una Europa lliure), estudis en profunditat de personatges hist\xc3\xb2rics (Perikl\xc3\xads Ginn\xc3\xb3pulos: La paraula apol\xc2\xb7l\xc3\xadnia) i cr\xc3\xb2niques de l\'evoluci\xc3\xb3 del partit (Enemics del sistema).'